
Р Е Ш Е Н И Е
№ РС–134–20-070
			

Днес, на 17.06.2020 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Председател: Сотир Цацаров
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


     
                       			      У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано с Решение за образуване на производство за конфликт на интереси с рег. № КИ – 045 от 26.02.2020г. на КПКОНПИ въз основа на сигнал с рег. № ЦУ01/С-134/17.02.2020 г.
Сигналът е подаден против Мая *** Йонова – общински съветник в Общински съвет К. и Ангел *** Лалюв - общински съветник в Общински съвет К..
В сигнала се съдържат твърдения за това, че Мая Йонова, в качеството ѝ на общински съветник в Общински съвет К. е гласувала бюджет, с който се определят заплатите на директорите на детски градини, както и средствата за ремонт и издръжка. Твърди се, че същата е действащ директор на детска градина.
Твърди се още, че Ангел Лалюв, в качеството му на общински съветник в Общински съвет К., получава средства от общинския бюджет по договор за кетъринг хранене, а гласува същите с бюджета.
Към сигнала са  приложени копие от справка по лице от Служба по вписванията – К., уведомление от Община К.. 
КПКОНПИ служебно е събрала следните писмени доказателства: писмо с вх. № ЦУ 01/6593/23.04.2020г. на КПКОНПИ с приложения, удостоверение за избран общински съветник № 15/28.10.2019г., клетвен лист на Мая *** Йонова, удостоверение за избран общински съветник № 408/28.10.2015г., клетвени листове на Ангел *** Лалюв, удостоверение за избран общински съветник с № 114-МИ/28.10.2019г., Споразумение № 83/29.06.2016г., Протокол № 6 от заседание на Общински съвет К., проведено на 30.01.2020г., Договор № 289/03.10.2017г. за предоставяне на услуги по кетъринг за нуждите на проект № BG05M20P001-3.001-0116 „Цветни и вълшебни светове за пълноценна образователна интеграция на децата от Община К.“, Допълнително споразумение № 463/28.09.2017г. към Договор № 289/03.10.2017г., Договор № 408/30.10.2017г., Договор № 112/03.04.2017г. за отдаване под наем на имот/терен/ - общинска собственост, Договор № 105/21.03.2018г. за отдаване под наем на имот/терен/ - общинска собственост, вх. № ЦУ 01/8400 от 28.05.2020г., Докладна записка с рег. № 410-01-34/23.01.2020г., Заявление за отдаване под наем с рег. № 200-10-6/13.03.2018г., Заявление за отдаване под наем с рег. № 200-10-10/15.03.2017г., писмо с вх. № ЦУ 01/9046/08.06.2020г. с приложения.
Служебно са направени справки в Търговския регистър и регистър на ЮЛНЦ и регистър „Булстат“.


От събраните в хода на административното производство доказателства Комисията установи следното от фактическа страна:


Сигналът е подаден от физическо лице с посочени имена и адрес чрез електронната поща на КПКОНПИ.
Мая *** Йонова, ЕГН: ***, е избрана за общински съветник в Общински съвет К., съгласно Удостоверение за избран общински съветник № 15/28.10.2019г. на ОИК К. и е встъпила в длъжност с полагане на клетва на 05.11.2019г., видно от клетвен лист от същата дата. 
Ангел *** Лалюв, ЕГН: ***, е избран за общински съветник в Общински съвет К. за мандат 2015-2019г., съгласно Удостоверение за избран общински съветник № 408/28.10.2015г. на ОИК К. и е встъпил в длъжност с полагане на клетва на 05.11.2015г., видно от клетвен лист от същата дата. Лалюв е избран за общински съветник в Общински съвет К. за мандат 2019 – 2023г., съгласно Удостоверение за избран общински съветник № 2/28.10.2019г. на ОИК К. и е встъпил в длъжност с полагане на клетва на 05.11.2019г., видно от клетвен лист от същата дата.
На заседание на Общински съвет К., Мая Йонова е гласувала Решение № 92 от 30.01.2020г., видно от Протокол № 6/30.01.2020г. на Общински съвет К.. С решението е приет бюджета на Община К. за 2020г., а в него са включени точки т. 2.1., т. 6.1, т.10.13 и т.12, имащи отношение към детските градини, и директорите на детските градини в Община К., включително и ДГ „***“. С точка 2.1. от Бюджета на Община К. за 2020г. е одобрено разпределението на целева субсидия за капиталови разходи на Община К., в общ размер на 7 080 088 лв, като съгласно раздел III, т. 3 на Приложение № 3 „Поименен списък на обектите на строителство през 2020г. и други разходи за придобиване на дълготрайни материални активи, нематериални активи и ремонт на Община К.“ са предвидени 2 000 лв. за закупуване на инверторен климатик и 3200 лв. за 2 бр. стерилизатори за ДГ „***“, гр. К.. С точка 6.1 е определена стойността на среднодневния оклад в детските заведения за 2020г., който за едно дете е в размер на 1,80 лв.  Точка 10 определя второстепенните разпоредители с бюджетни кредити на Община К., включително ДГ „***“, гр. К.. С точка 12 от посоченото решение в изпълнение на чл. 51 от Постановление № 381 от 30.12.2019г. за изпълнение на държавния бюджет на Република България за 2020г., дава право на директорите на детските градини, прилагащи системата на делегирани бюджети, да извършват основни ремонти и да придобиват дълготрайни материални активи извън списъка на капиталовите разходи, утвърден от Общинския съвет за 2020г.
Съгласно Споразумение № 83/29.06.2016г., сключено с кмета на Община К., Мая Йонова заема длъжността „директор“ на ОДЗ „***“, гр. К., считано от 01.07.2016г.
Съгласно справка от Търговски регистър и регистър на ЮЛНЦ, Ангел Лалюв е едноличен търговец „***“ с ЕИК: *** от 27.04.2009г. и представляващ Народно читалище „***“ с ЕИК: ***, считано от 30.05.2019г.
Община К. е сключила с ЕТ „***“ Договор № 289/03.10.2017г. за предоставяне на услуги по кетъринг за нуждите на проект № BG05M20P001-3.001-0116 „Цветни и вълшебни светове за пълноценна образователна интеграция на децата от Община К.“, финансиран по Оперативна програма „Наука и образование за интелигентен растеж“ 2014-2020г. по ДБФП № BG05M2OP001-3.001-0116/24.08.2016г. със срок на действие, не по-късно от 30.10.2018г., съгласно сключеното към него Допълнително споразумение № 463/28.09.2018г.
Община К. е сключила Договор № 408/30.10.2017г. с ЕТ „***“ за изпълнение на обособена позиция № 3 „Приготвяне и доставка на готова храна за Дневен център за деца и младежи с увреждания в гр. К., Община К.“ със срок на договора 24 месеца от сключването му или до 30.10.2019г.
Видно от писмо с вх. № ЦУ 01/6593 от 23.04.2020г., Общински съвет К. не е приемал нарочно решение в периода след 18.02.2017г. относно извършването на разход за кетъринг услуги.
Община К. е сключила с ЕТ „***“ Договор № 112/13.04.2017г. за отдаване под наем на имот /терен/ - общинска собственост, с предмет: наем на терен за сезонна площ 12 кв.м., находящи се в гр. К., пред ресторант „***“ в I-ва зона на ЦГЧ“, със срок на договора от 01.04.2017г. до 30.09.2017г. 
Община К. е сключила с ЕТ „***“ Договор № 105/21.03.2018г. за отдаване под наем на имот /терен/ - общинска собственост, с предмет: наем на терен за сезонна площ 12 кв.м., находящи се в гр. К., пред ресторант „***“ в I-ва зона на ЦГЧ“, със срок на договора от 01.04.2018г. до 30.09.2018г.
На заседание на Общински съвет К., Ангел Лалюв е гласувал Решение № 92 от 30.01.2020г., видно от Протокол № 6/30.01.2020г. на Общински съвет К.. С решението е приет бюджета на Община К. за 2020г., а в него е включена точка 9, имаща отношение към читалищата в Община К., с която са утвърдени общо 79 897 лв. за читалищата в Община К., а с т. 9.2 се упълномощава кмета на община К., тези средства в размер на 79 897 лв., необходими за реализиране на дейностите от Годишната програма за развитие на читалищната дейност в Община К. през 2020г., да се превеждат във вид на субсидия по банковите сметки на отделните читалища и да се разходват от тяхна сметка спрямо предложените годишни планове за дейности.
Съгласно писмо с вх. № ЦУ 01/9046 от 08.06.2020г., Ангел Лалюв, в качеството си на председател на настоятелството на НЧ „***“ не е получавал премии, разходи за гориво, за храна и др. за периода 2019-2020г. Лалюв е получил единствено дневни пари в размер на 10 лв. за три командировки в страната за датите 23.01.2019г., 29.01.2019г. и  05.02.2020г. или общо дневни пари в общ размер 30 лв. 


При така установената фактическа обстановка, Комисията стигна до следните правни изводи:


Сигналът е образуван при условията на чл. 47, ал. 1 от ЗПКОНПИ.
За да е осъществен конфликт на интереси по смисъла на чл. 2 от ЗПУКИ (отм.), респ. чл. 52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност по смисъла на чл. 3 от ЗПУКИ (отм.), респ. лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2 от ЗПУКИ (отм.), респ. чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Мая *** Йонова в качеството ѝ на общински съветник в Общински съвет К. за мандат 2019-2023г. е лице, заемащо висша публична длъжност по чл. 6, ал. 1, т. 32 от ЗПКОНПИ.
Ангел *** Лалюв, в качеството му на общински съветник в Общински съвет К. за мандат 2015-2019г. и мандат 2019-2023г. е лице заемало публична длъжност по чл. 3, т. 9 от ЗПУКИ /отм./, респ. лице, заемащо висша публична длъжност по чл. 6, ал. 1, т. 32 от ЗПКОНПИ.
Мая Йонова е упражнила правомощия като е гласувала Решение № 92 от 30.01.2020г. на Общински съвет К., в което т. 2.1, 6.1, т.10.16 и т. 12 се отнасят до ДГ „***“, гр. К. или до директорите на детски градини, каквато длъжност заема и  Йонова. 
Гласувайки, Йонова е осъществила правомощията си на общински съветник, съгласно разпоредбата на чл.33 от ЗМСМА.
Липсва обаче частен интерес при гласуването на Решение № 92 от 30.01.2020г. на Общински съвет К., който да води до облага от материален или нематериален характер за Йонова или за свързани с нея лица, като включително не са поемани задължения. 
Това е така, защото, от една страна, при гласуването на общинския бюджет, в това число и на промени в него, се цели да се постигне финансово осигуряване на посочените в него дейности на общината, а не автоматично пренасочване и разплащане със съответните изпълнители на конкретните доставки. Органът, който има правомощия да организира изпълнението, да изпълнява и разходва общинския бюджет, съгласно чл. 44, ал. 1, т. 5 от ЗМСМА е кметът на общината. Именно, той е органът, който сключва договори с изпълнители на конкретни доставки, които биха получили средства от бюджета, след изпълнение на поетите от тях задължения, а не автоматично с гласуването на бюджета от общинския съвет. Респективно, при неизпълнение на поетите по договор задължения, същият може да бъде прекратен и сключен с друг изпълнител, пак от кмета на общината. 
Предвид изложеното, се налага изводът, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност (Мая Йонова) и упражнени от лицето правомощия по служба. Липсва обаче частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на и чл. 52 от ЗПКОНПИ.

Съгласно писмо с вх. № ЦУ 01/6593 от 23.04.2020г. и предвид разпоредбата на чл. 73 от ЗПКОНПИ, Общински съвет К., не е приемал нарочно решение в периода след 18.02.2017г. относно извършването на разход за кетъринг услуги. 
Предвид изложеното, се налага изводът, че по отношение извършване на разход за кетъринг услуги в Община К. е налице само един от елементите на състава на конфликт на интереси по чл. 2 от ЗПУКИ (отм.), респективно чл. 52 от ЗПКОНПИ, а именно: лице заемало публична длъжност и лице, заемащо висша публична длъжност (Ангел Лалюв). Липсват обаче упражнени от лицето правомощия по служба в частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл. 2 от ЗПУКИ (отм.) и чл. 52 от ЗПКОНПИ.

Участвайки в заседанията на Общински съвет – К. и гласувайки „за“ приемането на Решение № 92 от 30.01.2020г. на Общински съвет К., Ангел Лалюв е изпълнил вменените му по закон задължения в съответствие със спецификата на заеманата от него висша публична длъжност. 
Освен това, от гласуването на решението не следва пряко разпореждане с определена сума по отношение на Народно читалище „***“, както и не е определен начин, по който сумите да бъдат разходени за читалищата. С решението за приемане на годишния бюджет на Община К. за 2020г. и за неговата актуализация не се създават предпоставки за получаване на облага и не се гарантират финансови средства за точно определено физическо лице.
Получените дневни командировъчни в размер на 10 лв. за дните на командироване 23.01.2019г., 29.01.2019г. и  05.02.2020г. предшестват датата на гласуване на Решение № 92 /30.01.2020г. и не са могли да мотивират, че при гласуване на посоченото решение в Общински съвет К., Лалюв е повлиян от свой частен интерес. В допълнение, между Лалюв и Народно читалище „***“ не съществува и икономическа зависимост, която да поражда основателни съмнения в безпристрастността и обективността на Лалюв, при гласуване на годишния бюджет на Община К. за 2020г., предвид че същият не е получавал възнаграждение или други средства от читалището, освен командировъчните дневни пари в общ размер от 30 лв., изплатени му на основание чл. 19, ал. 2 от Наредбата в командировките в страната.
По своята правно-организационна форма народните читалища представляват  традиционни самоуправляващи се български културно-просветни сдружения в населените места, които изпълняват и държавни културно-просветни задачи. Съгласно чл. 2, ал. 2 от Закона за народните читалища, читалищата са юридически лица с нестопанска цел. Съгласно разпоредбата на чл. 3, ал. 6 от ЗЮЛНЦ, юридическите лица с нестопанска цел не разпределят печалба. Същите осъществяват общественополезна дейност по смисъла на Закона за юридическите лица с нестопанска цел (ЗЮЛНЦ).
Предвид горното, се налага изводът, че по отношение на Ангел Лалюв не е настъпвала реална възможност за реализиране на конкретна облага, което води и до липсата на частен интерес, който би могъл да повлияе върху безпристрастното и обективно изпълнение на правомощията по служба от страна на Лалюв при гласуването  на Решение № 92 от 30.01.2020г. на Общински съвет К. за приемане на бюджета на Община К. за 2020г.
Липсата на частен интерес на лицето, заемащо висша публична длъжност или на свързано с него лице по смисъла §1, т.15, от ДР на ЗПКОНПИ при упражняването на правомощията или задълженията му по служба по конкретен повод  - гласуване на Решение № 92 от 30.01.2020г. на Общински съвет К., изключва наличието на нарушение на разпоредбите на Глава VIII, Раздел II от ЗПКОНПИ от страна на Ангел Лалюв, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
Предвид изложеното, се налага извода, че са налице два от елементите на състава на конфликт на интереси, а именно: лице заемащо висша публична длъжност и упражнени от лицето правомощия по служба. Липсва частен интерес – негов или на свързано с него лице при гласуване на Решение № 92 от 30.01.2020г. на Общински съвет К.. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.

Предвид изложеното, на основание чл. 74, ал. 1 и ал. 2 ЗПКОНПИ, Комисията за противодействие на корупцията и за отнемане на незаконно придобитото имущество 




Р Е Ш И:

НЕ УСТАНОВЯВА конфликт на интереси по отношение на Мая *** Йонова, ЕГН: ***, общински съветник в Общински съвет К. и в това си качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 92 от 30.01.2020г. на Общински съвет К., поради липса на частен интерес.

НЕ УСТАНОВЯВА конфликт на интереси по отношение на Ангел *** Лалюв, ЕГН: ***, общински съветник в Общински съвет К. и в това си качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 92 от 30.01.2020г. на Общински съвет К., поради липса на частен интерес.

НЕ УСТАНОВЯВА конфликт на интереси по отношение на Ангел *** Лалюв, ЕГН: ***, общински съветник в Общински съвет К., лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с извършването на разход за кетъринг услуги на Община К. в периода след 18.02.2017г., поради липса на упражнени правомощия.

	Препис от Решението да се изпрати на Окръжна прокуратура В., с оглед преценка за реализиране на правомощията по чл. 76, ал. 2 от ЗПКОНПИ.
	
	
КОМИСИЯ:

ПРЕДСЕДАТЕЛ: ………………/п/………………………... /СОТИР ЦАЦАРОВ/

ЗАМЕСТНИК – ПРЕДСЕДАТЕЛ: …………/п/…………. /АНТОН СЛАВЧЕВ/ 

ЧЛЕН:………………………………/п/…………..…. /АНТОАНЕТА ЦОНКОВА/

ЧЛЕН:……………………..…...…/п/……………………....... /ПЛАМЕН ЙОЦОВ/

ЧЛЕН:……………………………/п/……………………… /СИЛВИЯ КЪДРЕВА/

